*یک عمرے ءَ دوریں نزینک ءَ کاینت*
(چندن ساچ)
وابانی بوریں اپس
کئے ءَ شبتگ
سیاہیں ڈنے ءِ سرا؟
من نہ جیڑ اِتہ کہ پیر باں
زندگی ءِ ہورکیں دگ ءَ عمر ءِ آدینک چارگی اِنت
من الیاس
ہفتاد ءُ شش سال منی عمر اِنت
اے عمر ءَ دوریں نزینک ءَ کاینت
ءُ نزینک ءَ چے ہست؟ بس یک وہمے چو دنزے ءَ ایر نندان
من الیاس، منی سنگت پیراں داد
پیراں داد کامریڈے
شُوم ءَ چنچو دروگ ونتہ
وشیں وشیں کسہ کاریت
یک روچے گپ ءَ ات
ما کور چاتانی کوریں پُگلانی چم پرچا سرومگ نہ کُت اَنت؟
ما دُور گروکی شہمے گندیں مئے زرد ءَ ہور ءِ بو باریں پرچا کیت؟
جُست گوات ءِ دپ ءَ اَنت ءُ پسہ دیوالانی پُشت ءَ
من پیراں داد ءِ گپاں گوش داراں
کسہ آرگ، کسہ گوش دارگ من ہیل داراں
شاہ ءِ جنک گوں بلی جدری ءِ بچ ءَ تتک
اِے وَ زند ءِ گرانیں سود ءَ اَت
گونڈو یک پہ یک ءَ واب کپت اَنت
لوگ ءِ چراغ ءِ چم چوں وش وش ءَ نز بوت اَنت
اے گپ ءَ پیراں داد اَچ من شرتر زانت
کہ آ یک کوہنیں کامریڈے
پیراں داد ءِ کیسگ حالی اَنت
کیسگ وہدے حالی بنت، سگریٹ ءِ پجی ءَ چاہ ءِ طلب الم بیت
گرماگ، زمستان ، ڈکال ءُ بہار
ما ہر رنگیں موسم دیستہ
مئے گپانی ہاجت ہم نوں پُژمردگ
مئے زند ءِ باریں چنچو ارمان وہد ءِ کبراں واب کپتہ
من الیاس ءُ آ پیراں داد
ما ہر دو یکیں دَور ءِ کارستیں
من کراچی، بمبئی، دھلی ءَ چندے سال گوازینتہ
باہو ، بندر عباس ءَ ہم چیزے روچ
پیراں دادلہتیں وہد ءَ روس ءَ بوتگ
پیراں داد ءِ لوگ ءَ چُٹک ریشیں مردے ءِ کسانیں عکسے ہست
اِے عکس پیراں داد ءَ را روس ءَ کلمانٹیں جنکے ءَ داتہ
روس ءِ بے پردائیں شراب جاہ ، پیراں داد ءَ گیر کاینت
وہد چے پیم ءَ دیما رؤت
پیراں داد ءِ پیشانی زنگاں گپتہ
چو کہ تیابی شہرے ءَ کوہنیں وانگ جاہے ءِ آسن والا گیٹ بہ بیت
من جیڑاں ،پیراں داد ءِ پیشانی ءِ اے زنگاں چوں ساپ بہ کناں؟
پیراں داد چنچو چیدگ راہاں مِک کنان ءَ اتکگ؟
نوں وَ پیراں داد ءِ رودپتر ہم پیر بوتگ چو مئے پیم ءَ
پیراں داد ءَ ناظم حکمت یک رندے ترکی ءَ جیل ءِ وہد ءَ دیستگ
زند ءِ جنگ ءَ باریں چنچو جنگ گول ءِ کؤشانی سرین ءِ ہڈ پُرشتہ؟
بے معنائیں جاور زند ءَ بازیں رند ءَ کیت
مردم رنگ ءَ مَٹ مہ کنت ، چیدگ بیت
چیدگ راہاں گیشین اَنت
چیدگ ساہاں گیشین اَنت
من الیاس
چماں شکست، پیر ءُ عاجز
ہر روزرد ءَ لٹ ءَ جِک دئیان، کامریڈ بشیر ءِ چاہ واری ڈِکی ءِ سرا کایاں
مئے کسہ بے تام اَنت، اے وہد ءَ کس ءَ دوست نہ بنت
وہد ہم زانت
یکے من، دومی پیراں داد
اے ہنکین ءِ گڈی مردم
پیراں داد ہفتاد ءُ ہشت سال ءِ عمر ءَ اِنت
پیراں داد ءِ دست ءِ لٹ سیاہ ءُ اسپیت اِنت
من ء الیاس ءُ کامریڈ پیراں داد
اے ڈکی ءَ ہر روزرد ءَ کائیں
وہد ءِ نوکیں لیباں چاریں
وہد کہ وہدے پُشت ءَ چنڈیت
ہر چیز وتی جاہ ءَ گیپت، یا وَ ہر چیز درآمد بیت